b'\n_START_ARTICLE_\nAmeerika \xc3\x9chendriikide kirjandus\n_START_PARAGRAPH_\nAmeerika \xc3\x9chendriikide kirjandus on Ameerika \xc3\x9chendriikides ja neile samas piirkonnas eelnenud kolooniais loodud ilukirjandus. Kuna k\xc3\xb5nekeeles nimetatakse \xc3\x9chendriike sageli Ameerikaks, on Ameerika kirjandus kitsamas t\xc3\xa4henduses just Ameerika \xc3\x9chendriikide kirjandus; laiemas t\xc3\xa4henduses moodustab \xc3\x9chendriikide kirjandus sellest siiski vaid osa Kanada ja Ladina-Ameerika kirjanduse k\xc3\xb5rval._NEWLINE_Kuna n\xc3\xbc\xc3\xbcdsed Ameerika \xc3\x9chendriigid said alguse Briti kolooniatest P\xc3\xb5hja-Ameerika idarannikul, s\xc3\xbcndis ka USA kirjandustraditsioon inglise kirjanduse haruna. T\xc3\xa4nap\xc3\xa4eval iseloomustab seda siiski k\xc3\xbcllaldane omap\xc3\xa4ra ja ulatus, et \xc3\x9chendriikide kirjandust peetaks maailmakirjanduse iseseisvaks haruks._NEWLINE_T\xc3\xa4nini domineerib USA kirjanduses inglise keel. Samas loetakse selle osaks siiski ka \xc3\x9chendriikides loodud hispaaniakeelset ja prantsuskeelset kirjandust, samuti teiskeelseid kirjandustraditsioone, sealhulgas mitmesugustes p\xc3\xb5lisrahvaste keeltes loodud ilukirjandust.\n_START_SECTION_\nKoloniaalperiood\n_START_PARAGRAPH_\nEsimeste Ameerika autorite hulka kuulub kapten John Smith, kes kirjutas kolooniate ajaloost ning eelistest Euroopa ees teostes "A True Relation of Such Occurrences and Accidents of Noate as Hath Happened in Virginia..." (1608) ja "The Generall Historie of Virginia, New England, and the Summer Isles" (1624). Samalaadseid teoseid l\xc3\xb5id Daniel Denton, Thomas Ashe, William Penn, George Percy, William Strachey, Daniel Coxe, Gabriel Thomas ja John Lawson._NEWLINE_Varakult k\xc3\xa4sitleti ka usulisi teemasid. John Winthrop arutles oma Uus-Inglismaa ajaloos ("The History of New England") Massachusettsi lahe koloonia usulisi aluseid ning Edward Winslow kajastas p\xc3\xa4evikus esimesi aastaid p\xc3\xa4rast Mayfloweri randumist. Samas toetasid Roger Williams ja Nathaniel Ward riigi ja kiriku lahutamist. Puritaanide seas oli levinud religioosne luule: pastor Edward Taylori "Preparatory Meditations" koosnes tekstidest, mis aitasid valmistuda jumalateenistusteks, ning Michael Wigglesworthi menukas luuleteos "The Day of Doom" kirjeldas viimset kohtup\xc3\xa4eva._NEWLINE_Puhtameerikalike teemade hulka kuuluvad kontaktid ja konfliktid indiaanlastega, millest kirjutasid Daniel Gookin, Alexander Whitaker, John Mason, Benjamin Church ja Mary Rowlandson. John Eliot t\xc3\xb5lkis piibli algonkini keelde._NEWLINE_Uus-Inglismaa teise p\xc3\xb5lvkonna asunikest \xc3\xbcks silmapaistvamaid on teoloog ja ajaloolane Cotton Mather, kes kirjutas kolooniate ajaloo, vaadeldes Jumala tegevust neis ning seostades puritaanide juhte kristlike usukangelastega. Tema tuntumate t\xc3\xb6\xc3\xb6de seas on "Magnalia Christi Americana", "Wonders of the Invisible World" ja "The Biblia Americana"._NEWLINE_\xc3\x9cks t\xc3\xa4htsamaid arutlusi Ameerika kultuuri ja identiteedi teemal p\xc3\xa4rineb Prantsuse immigrandilt J. Hector St. John de Cr\xc3\xa8vec\xc5\x93urilt, kelle "Letters from an American Farmer" tegeleb k\xc3\xbcsimusega, mis v\xc3\xb5i kes on ameeriklane. \xc3\x9chelt poolt \xc3\xbclistab see uue \xc3\xbchiskonna v\xc3\xb5imalusi, kuid teisalt tunnistab, et linnaelu luksus p\xc3\xb5hineb orjandusel, piirialadel valitseb aga seadusetus ning \xc3\xbchiskondlike struktuuride puudulikkus viib kaotsi tsiviliseeritud eluviisi._NEWLINE_Samal ajaj\xc3\xa4rgul s\xc3\xbcndisid afroameerika ja p\xc3\xb5lisameerika kirjandus. Esimest neist esindasid Phillis Wheatley luule ning varsti p\xc3\xa4rast revolutsiooni ka Olaudah Equiano orjaelu kirjeldus "The Interesting Narrative of the Life of Olaudah Equiano". Teise esmateosteks said Samson Occomi jutlus "A Sermon Preached at the Execution of Moses Paul" ning tema populaarne kirikulaulude kogumik "Collection of Hymns and Spiritual Songs", mida on nimetatud esimeseks indiaani bestselleriks._NEWLINE_Revolutsiooniline liikumine s\xc3\xbcnnitas Ameerika poliitilise kirjanduse, mille v\xc3\xb5tmekujud olid Benjamin Franklin ja Thomas Paine. Franklini "Poor Richard\'s Almanac" ja "The Autobiography of Benjamin Franklin" on t\xc3\xa4nini hinnatud teosed, mis aitasid kujundada Ameerika t\xc3\xa4rkavat identiteeti. Paine\'i pamflett "Common Sense" ja "The American Crisis" seadsid suuresti ajastu poliitilise tooni._NEWLINE_Revolutsiooni k\xc3\xa4igus levisid luuletused ja laulud, nagu "Yankee Doodle" ja "Nathan Hale". Tunnustatud satiirikute seas olid John Trumbull ja Francis Hopkinson, s\xc3\xb5jast kirjutas luuletusi Philip Morin Freneau._NEWLINE_18. sajandil nihkus kirjanduse keskpunkt puritaanlikelt ideaalidelt ratsionaalse inimm\xc3\xb5tte j\xc3\xb5u juurde. K\xc3\xb5igis inim\xc3\xbchiskonna ja looduskeskkonna s\xc3\xbcndmustes ei n\xc3\xa4htud enam jumalikke s\xc3\xb5numeid ning paljud intellektuaalid uskusid, et inimene v\xc3\xb5ib m\xc3\xb5ista maailma f\xc3\xbc\xc3\xbcsikaseaduste kaudu, nagu neid kirjeldas Isaac Newton. Valgustusajastu \xc3\xb5\xc3\xb5nestas vaimulike ja p\xc3\xbchakirja autoriteeti ning rajas tee demokraatlikele p\xc3\xb5him\xc3\xb5tetele. Rahvastiku kasv aitas kaasa religioosse ja poliitilise elu mitmekesistumisele, mis kajastus ka toonases kirjanduses.\n_START_SECTION_\nIseseisvumise j\xc3\xa4rel\n_START_PARAGRAPH_\nP\xc3\xa4rast iseseisvuss\xc3\xb5da kujunes Thomas Jeffersonist \xc3\xbcks andekamaid v\xc3\xa4rskete Ameerika \xc3\x9chendriikide kirjanikke. Tema sulest p\xc3\xa4rinevad Ameerika \xc3\x9chendriikide iseseisvusdeklaratsioon, tema autobiograafia, "Notes on the State of Virginia" ning ulatuslik epistolaarne p\xc3\xa4rand. Alexander Hamiltoni, James Madisoni ja John Jay f\xc3\xb6deralistlikud esseed kujundasid Ameerika valitsusorganisatsiooni ja vabariiklikke v\xc3\xa4\xc3\xa4rtusi. Poliitiliste kirjutiste ja s\xc3\xb5nav\xc3\xb5ttudega paistsid silma ka Fisher Ames, James Otis ja Patrick Henry._NEWLINE_Suur osa uue rahva kirjandusest p\xc3\xbc\xc3\xbcdis leida uut, \xc3\xbcksnes Ameerikale omast v\xc3\xa4ljendusviisi, mis avaldus ka esimestes Ameerika romaanides. Euroopa vorme ja stiile kohandati uue keskkonnaga, kus kriitikud pidasid neid sageli alav\xc3\xa4\xc3\xa4rtuslikeks.\n_START_SECTION_\nEsimesed Ameerika romaanid\n_START_PARAGRAPH_\n18. sajandi l\xc3\xb5pus ja 19. sajandi alguses j\xc3\xb5udsid tr\xc3\xbckki Ameerika esimesed romaanid. Ehkki need kujutasid endast kirjastajatele t\xc3\xb5sist \xc3\xa4ririski, tasus see ennast suuresti \xc3\xa4ra, kuna sel ajaj\xc3\xa4rgul kasvas \xc3\x9chendriikides j\xc3\xa4rsult kirjaoskus ja seel\xc3\xa4bi ka n\xc3\xb5udlus algup\xc3\xa4rase kirjanduse j\xc3\xa4rele._NEWLINE_Esimene Ameerika romaan oli William Hill Browni sentimentalistlik romaan kirjades "The Power of Sympathy" (1791). Samal aastak\xc3\xbcmnel avaldasid romaanid ka t\xc3\xa4htsad naiskirjanikud, kellest tuntuim on Susanna Rowson romaaniga "Charlotte: A Tale of Truth", mis ilmus Londonis 1791. aastal ning Philadelphias pealkirja "Charlotte Temple" all 1794. aastal. Seegi j\xc3\xa4tkab sentimentalistlikku traditsiooni, kirjeldades uues \xc3\xbchiskonnas naistele esitatavaid vastuk\xc3\xa4ivaid n\xc3\xb5udeid. Ehkki Rowson kirjutas veel \xc3\xbcheksa romaani, kuus n\xc3\xa4idendit, kaks luulekogu, kuus \xc3\xb5pikut ja arvukalt laule, j\xc3\xa4i "Charlotte Temple" 19. sajandi Ameerika kirjanduse menukaimaks teoseks kuni Harriet Beecher Stowe\'i "Onu Tomi onnikese" ilmumiseni._NEWLINE_\xc3\x9climalt populaarsed olid teisedki sentimentalistlikud teosed, n\xc3\xa4iteks Hannah Webster Fosteri 1797. aastal ilmunud v\xc3\xb5rgutusromaan "The Coquette: Or, the History of Eliza Wharton". Uue, tundelise kirjanduse laia leviku \xc3\xbcheks olulisemaks p\xc3\xb5hjuseks peetakse vastureaktsiooni kalvinistlikule puritaanlusele, mis s\xc3\xbc\xc3\xbcdistas inimloomust rikutuses._NEWLINE_Ameerika \xc3\x9chendriikide esimene kutseline kirjanik oli Washington Irving, kelle esimene t\xc3\xa4htsam raamat "A History of New-York from the Beginning of the World to the End of the Dutch Dynasty" valmis 1809. Gooti romaanidega "Wieland" (1798), "Ormond" (1799) ja "Edgar Huntly" (1799) t\xc3\xb5usis esile Charles Brockden Brown. Silmapaistvate kirjanike hulka kuulus ka James Fenimore Cooper, kelle tuntuim romaan on "Viimane mohikaanlane" (1826).\n_START_SECTION_\nAlgup\xc3\xa4rane ameerikalik stiil\n_START_PARAGRAPH_\nHulk uusi autoreid t\xc3\xb5i \xc3\x9chendriikide kirjandusse l\xc3\xb5puks t\xc3\xb5epoolest \xc3\xbcdini ameerikaliku laadi. T\xc3\xa4htsaimad nende seas olid Washington Irving, William Cullen Bryant, James Fenimore Cooper ja Edgar Allan Poe. Irvingu satiiri "A History of New York, by Diedrich Knickerbocker" (1809) k\xc3\xb5rval seisid Bryanti vararomantiline ja loodusluule ning alates 1832. aastast Poe l\xc3\xbchilood (n\xc3\xa4iteks "Punase surma mask", "Kaev ja pendel" ning "Usheri maja langus"), mis k\xc3\xa4sitlesid inimps\xc3\xbchholoogia varjatud tasandeid ning nihutasid kirjanduse piire m\xc3\xbcstilisuse ja fantastika poole. Cooperi "Nahksuka juttude" sari v\xc3\xb5itis lugejaid ka v\xc3\xa4ljaspool Ameerikat._NEWLINE_"Uus-Inglismaa brahmiinideks" h\xc3\xbc\xc3\xbctud kirjanikud koondusid Harvardi \xc3\xbclikooli ja selle kodulinna Cambridge\'i \xc3\xbcmber. Nende tuumiku moodustasid James Russell Lowell, Henry Wadsworth Longfellow ning Oliver Wendell Holmes vanem._NEWLINE_1836. aastal avaldas endine vaimulik Ralph Waldo Emerson tavatu kirjat\xc3\xb6\xc3\xb6 pealkirjaga "Loodus" ("Nature"), milles ta v\xc3\xa4itis olevat v\xc3\xb5imaliku loobuda organiseerunud religioonist ning j\xc3\xb5uda k\xc3\xb5rgema vaimsuseni loodust uurides ja sellega suhestudes. Tema kirjutis m\xc3\xb5jutas mitte \xc3\xbcksnes tema \xc3\xbcmber kogunenud kirjandusvoolu, mida tuntakse Ameerika transtsendentalismi nime all, vaid ka laia avalikkust, kes kuulas tema loenguid. Emersoni filosoofilised vaatekohad leiavad t\xc3\xa4nini kajastust keskkonnafilosoofias. Emersoni andekaimaks kaasm\xc3\xb5tlejaks v\xc3\xb5ib pidada Henry David Thoreau\'d, kelle metsas veedetud erakuelu kajastav m\xc3\xa4lestusteraamat "Walden" kutsub hakkama vastu \xc3\xbchiskonna diktatuurile. Tema radikaalsed kirjutised kajastavad ameerikalikus loomuses peituvat s\xc3\xbcgavat individualismi._NEWLINE_Nii nagu \xc3\xbche revolutsiooniajastu suurimaist teostest kirjutas prantslane, s\xc3\xbcndis ka \xc3\xbcks selle p\xc3\xb5lvkonna suurimaid raamatuid Ameerika teemal prantslase sulest. Alexis de Tocqueville\'i kahek\xc3\xb6iteline "Democracy in America" kirjeldas tema reise noores riigis ning t\xc3\xa4helepanekuid demokraatiast, vabadusest, v\xc3\xb5rdsusest, individualismist ja kogukondlikkusest._NEWLINE_Abolitsionismi \xc3\xbcmbritsev poliitiline konflikt kajastus ulatuslikult kirjandusteostes, mille hulgas on Harriet Beecher Stowe\'i maailmakuulus "Onu Tomi onnike" ("Uncle Tom\'s Cabin"). Tugevalt j\xc3\xa4tkus ka orjade autobiograafiline traditsioon, mida esindasid Frederick Douglassi "Narrative of the Life of Frederick Douglass, an American Slave" ning Harriet Jacobsi "Incidents in the Life of a Slave Girl"._NEWLINE_1837. aastal ilmusid m\xc3\xb5ned noore Nathaniel Hawthorne\'i jutud kogumikus "Twice-Told Tales", mis on tulvil s\xc3\xbcmbolismi ja okultseid juhtumisi. Hawthorne j\xc3\xa4tkas kvaasiallegooriliste romaanidega, mis k\xc3\xa4sitlesid s\xc3\xbc\xc3\xbcd, uhkust ja allasurutud tundeid tema koduse Uus-Inglismaa kontekstis. Tema meistriteos oli "Erepunane kirjat\xc3\xa4ht" ("The Scarlet Letter") \xe2\x80\x93 dramaatiline jutustus naisest, kelle kogukond abielurikkumise eest v\xc3\xa4lja heidab._NEWLINE_Hawthorne\'i teosed m\xc3\xb5jutasid tugevalt tema s\xc3\xb5pra Herman Melville\'i, kes tegi endale nime, kirjutades oma meres\xc3\xb5idukogemuse ainetel eksootilisi ja sensatsioonilisi mereromaane. Saanud inspiratsiooni Hawthorne\'i allegooriatest ja s\xc3\xbcngest ps\xc3\xbchhologismist, j\xc3\xa4tkas Melville filosoofilisi arutlusi tulvil kirjutistega. "Moby Dick", seikluslik vaalap\xc3\xbc\xc3\xbcgiromaan, tegeleb s\xc3\xa4herduste teemadega nagu kinnism\xc3\xb5tted, kurjuse loomus ning inimese v\xc3\xb5itlus loodusj\xc3\xb5ududega. L\xc3\xbchiromaanis "Billy Budd" kirjeldas Melville kohustuse ja kaastunde vastuolusid s\xc3\xb5jaajal. Tema paremad teosed polnud kuigi menukad ning unustati ammu enne ta surma, j\xc3\xb5udes kirjandusavalikkuse teadvusse taas 20. sajandi alguses._NEWLINE_Melville\'i, Hawthorne\'i ja Poe antitranstsendentalistlikud teosed moodustasid tol perioodil populaarse romantismi\xc5\xbeanri s\xc3\xbcnge k\xc3\xb5rvalharu.\n_START_SECTION_\nVarane Ameerika luule\n_START_PARAGRAPH_\n19. sajandi Ameerika kaks suurimat luuletajat olid temperamendi ja stiili poolest harukordselt vastandlikud. Walt Whitman oli t\xc3\xb6\xc3\xb6lisklassi kuuluv r\xc3\xa4ndur ja luuleuuendaja, kes Ameerika kodus\xc3\xb5ja p\xc3\xa4evil tegeles haigep\xc3\xb5etamisega. Tema suurteos on "Rohulehed" ("Leaves of Grass"), milles ta kasutab vabav\xc3\xa4rssi ja eba\xc3\xbchtlase pikkusega ridu, kujutamaks Ameerika demokraatia k\xc3\xb5ikeh\xc3\xb5lmavust._NEWLINE_Samal ajal elas Emily Dickinson k\xc3\xb5rgklassi kuuluva vallalise naise turvalist elu Amhersti linnas Massachusettsis. Tema luule hoiab kinni rangest vormist, kuid on sellegipoolest leidlik, teravmeelne, oskuslik ja ps\xc3\xbchholoogiliselt j\xc3\xb5uline. Oma aja kaanonite kohaselt olid tema teosed tavatud ning v\xc3\xa4hesed neist leidsid avaldamist tema eluajal._NEWLINE_Ameerika luule t\xc3\xb5usis oma arengu tippu 20. sajandi alguses ja keskpaigas, mil seda esindasid t\xc3\xa4helepanuv\xc3\xa4\xc3\xa4rsed autorid, nagu Wallace Stevens ("Harmonium", 1923, ja "The Auroras of Autumn", 1950"), T. S. Eliot ("The Waste Land", 1922, eesti keeles eri t\xc3\xb5lkeis "T\xc3\xbchermaa" ja "Ahermaa"), Robert Frost ("North of Boston", 1914, ja "New Hampshire", 1923), Hart Crane ("White Buildings", 1926, ja eepiline ts\xc3\xbckkel "The Bridge", 1930), Ezra Pound, William Carlos Williams (eepiline poeem ta kodulinnast Patersonist New Jerseys), Marianne Moore, E. E. Cummings, Edna St. Vincent Millay ja Langston Hughes.\n_START_SECTION_\nRealism\n_START_PARAGRAPH_\nMark Twain (kodanikunimega Samuel Langhorne Clemens) oli esimene suur Ameerika kirjanik, kes s\xc3\xbcndis v\xc3\xa4ljaspool idaranniku osariike, nimelt tollasel piirialal Missouris. Tema meistriteoste hulka kuuluvad m\xc3\xa4lestusteraamat "Elu Mississippil" ("Life on the Mississippi") ning romaanid "Tom Sawyeri seiklused" ("Adventures of Tom Sawyer") ja "Huckleberry Finni seiklused" ("Adventures of Huckleberry Finn"). Twaini stiili m\xc3\xb5jutasid ajakirjandus ja k\xc3\xb5nekeel, see on otsekohene ja ilustusteta, ent samas \xc3\xbclimalt kujundlik ja varjamatult humoorikas, m\xc3\xb5jutades tugevalt kogu \xc3\x9chendriikide keelekasutust. Tema tegelased k\xc3\xb5nelevad nagu p\xc3\xa4ris inimesed ja nende k\xc3\xb5ne k\xc3\xb5lab selgelt ameerikap\xc3\xa4raselt, kasutades murdekeelt ja uudiss\xc3\xb5nu._NEWLINE_Henry James k\xc3\xa4sitles Vana Maailma ja Uue Maailma vastuolu sellest otses\xc3\xb5nu kirjutades. S\xc3\xbcndinud New Yorgis, veetis ta enamiku oma t\xc3\xa4iskasvanuaastaist Inglismaal. Paljud Jamesi romaanid k\xc3\xb5nelevad ameeriklastest, kes elavad v\xc3\xb5i reisivad Euroopas. Keerukaid lauseid kasutades lahkas ta emotsionaalseid ja ps\xc3\xbchholoogilisi n\xc3\xbcansse. Tema kergemate teoste seas on "Daisy Miller", jutt v\xc3\xb5luvast Ameerika t\xc3\xbcdrukust Euroopas, ning "The Turn of the Screw", m\xc3\xb5istatuslik kummituslugu._NEWLINE_Realism m\xc3\xb5jutas ka tolleaegset Ameerika n\xc3\xa4itekirjandust, osalt William Dean Howellsi romaanide, osalt aga ka Euroopa autorite kaudu nagu Ibsen ja Zola. Ehkki realism oli lavakujunduses ja lavastuste stiilis \xc3\xa4\xc3\xa4rmiselt m\xc3\xb5jukas \xe2\x80\x93 publik armastas populaarsete melodraamade eriefekte -, ilmnes see ka vaoshoitumas ja v\xc3\xa4hem romantilises kirjanduslikus laadis, mis peegeldas kodus\xc3\xb5ja m\xc3\xb5ju ning Ameerika hinge j\xc3\xa4tkuvat vastuolulisust.\n_START_SECTION_\nNobeli kirjandusauhinna v\xc3\xb5itjad Ameerika \xc3\x9chendriikides\n_START_PARAGRAPH_\n1930: Sinclair Lewis 1936: Eugene O\'Neill 1938: Pearl S. Buck 1948: T. S. Eliot 1949: William Faulkner 1954: Ernest Hemingway 1962: John Steinbeck 1976: Saul Bellow 1978: Isaac Bashevis Singer (kirjutas jidi\xc5\xa1is) 1987: Jossif Brodski (kirjutas nii vene kui ka inglise keeles) 1993: Toni Morrison'